三月初五日同諸友自城南遊水西書事
作者：方回
朝代：宋

paragraphs: 步出城南門，衣袂飄和風。
風中有花香，不問紫與紅。
萬山似無罅，一水能自通。
插雲石色古，噴雪灘聲雄。
夙聞長庚伯，來訪宣平翁。
想見巉巖間，悠然支孤筇。
吾儕復此遊，嘯歌渡船中。
未渡東望西，既渡西眺東。
東西互眺望，所至隨不同。
乃知佳山水，變態焉可窮。
犖確陟層巘，茂密穿深叢。
倉卒未暇往，虛皇紫陽宮。
僧窗亦可人，脩竹攢青空。
足用展極目，遥天送歸鴻。
更有真趣泉，一泓磨精銅。
隸扁故自佳，韻語亦大工。
至寶識者少，煙雨埋昏雺。
英氣决不泯，定復月貫虹。
萬世永無極，百年俱有終。
爲問羊叔子，何如王無功。
晚生未聞道，邂逅華顛童。
酒酣詩不成，歸途竟匆匆。
但苦嘲詼劇，談鋒森戰攻。
達人當兩忘，一付亡是公。